Ei "neuroloogilise" ega "sündimis-" seisukoha juures esita prof. Maimets ühtegi viidet nende esindajatele, mille põhjal võiks otsustada nende seisukohtade autoriteetsuse üle. Gilbert viitab neuroloogilise seisukoha juures Harold Morowitzile, kes on biofüüsik, ja James Trefilile, kes on füüsik ja füüsika populariseerija. Käsitledes inimelu alguse samastamist  eneseteadvuse tekkimisega viitab Gilbert eelpoolosutatud artiklis [1] ainult filosoof Michael Tooleyle, kes esindab seisukohta, et kuna spetsiifiliselt inimlik eneseteadvus tekib alles mingil ajal sünnijärgse arengu käigus, siis ei ole põhimõttelist vahet abordil ja väikelaste tapmisel, kuna enne eneseteadvuse tekkimist polevat tegemist spetsiifiliselt inimliku eluga. Taas ei ole ühtegi viidet inimese embrüoloogia uurijatele, ehk siis kõne all oleva valdkonna peamistele teaduslikele autoriteetidele.